b'\n_START_ARTICLE_\nKlemensas V\n_START_SECTION_\nBiografija\n_START_PARAGRAPH_\nGim\xc4\x97 Gaskon\xc4\x97je, garsioje \xc5\xa1eimoje. Vyresnysis brolis buvo Liono arkivyskupas. Mok\xc4\x97si Orleane ir Bolonijos universitete. \xc4\xae\xc5\xa1ventintas kunigu dirbo popie\xc5\xbeiaus Celestino V tarnyboje. 1294 m. nominuotas Albano vyskupu, popie\xc5\xbeiaus Bonifaco VIII kapelionas, nuo 1295 m. Komin\xc5\xbeo vyskupas. Nuo 1297 m. Bordo arkivyskupas._NEWLINE_Popie\xc5\xbeiumi vainikuotas Lione, dalyvaujant Pranc\xc5\xabzijos karaliui Pilypui IV Gra\xc5\xbeiajam, pateko \xc4\xaf jo politin\xc4\x99 \xc4\xaftak\xc4\x85, pa\xc5\xbead\xc4\x97j\xc4\x99s penkerius metus karaliaus i\xc5\xbedui perleisti ba\xc5\xbeny\xc4\x8dios pajamas Pranc\xc5\xabzijoje. Pirmasis popie\xc5\xbeius, kuriam buvo u\xc5\xbed\xc4\x97ta tiara. Pagars\xc4\x97jo nepotizmu, kardinolais paskyr\xc4\x97 daug pranc\xc5\xabz\xc5\xb3. I\xc5\xa1 25 kardinol\xc5\xb3 kolegijos nari\xc5\xb3 11 buvo jo giminai\xc4\x8diai. 1309 m. \xc4\xafsik\xc5\xabr\xc4\x97 Avinjone, tuo prasid\xc4\x97jo Avinjono nelaisv\xc4\x97._NEWLINE_1311-1312 m. su\xc5\xa1auk\xc4\x97 Vieno susirinkim\xc4\x85. Karaliaus spaud\xc5\xbeiamas bule Vox in excelso 1312 m. panaikino tamplieri\xc5\xb3 ordin\xc4\x85. Paskelb\xc4\x97 reform\xc5\xb3 dekretus, vadinamasias Klementinas, kurios yra Vieno susirinkimo konstitucij\xc5\xb3 ir Klemenso dekret\xc5\xb3 rinkinys._NEWLINE_Siekdamas pagerinti misionieri\xc5\xb3 rengim\xc4\x85 Sorbonoje, Oksfordo, Bolonijos ir Salamankos universitetuose nurod\xc4\x97 \xc4\xafsteigti graik\xc5\xb3, hebraj\xc5\xb3, arab\xc5\xb3 ir chald\xc4\x97j\xc5\xb3 kalb\xc5\xb3 katedras. R\xc4\x97m\xc4\x97 \xc5\xa0ventosios Romos imperijos imperatoriaus ir Vokietijos karaliaus Henriko VII politinius siekius \xc4\xafsitvirtinti Italijoje._NEWLINE_Dant\xc4\x97 \xe2\x80\x9eDievi\xc5\xa1kojoje komedijoje\xe2\x80\x9c j\xc4\xaf pasiunt\xc4\x97 \xc4\xaf a\xc5\xa1tunt\xc4\x85j\xc4\xaf pragaro rat\xc4\x85.'